* Lazarus von Schwendi emlékirata a magyarországi végvidék rendjéről és a török elleni hadviselés módjáról (1576)

|  |
| --- |
| […]  A végvidékekről  „A béke ügyében legelőször is azt a legfontosabb fontolóra venni és átgondolni, hogy Németországnak sokat kell a továbbiakban arra fordítania, hogy a megmaradt Magyarországot olyan erősen védelmezze, ahogyan az csak lehetséges. Mégpedig azért, hogy az ellenség ne tegye a lábát német földre, mert ez esetben a háborúnak egy sokkal súlyosabb és veszélyesebb fajtája szakadna a nyakunkba annál, mint ami most Magyarországon folyik. Ott ugyanis a határokat nagyobbrészt már mind megerősítették, a lakosok pedig a harcokhoz már hozzászoktak, és maguktól minden szükségeset és nyomorúságot elhárítanak.    És akkor arról az ezernyi szerencsétlenségről – a károkról, rajtaütésekről és nyomorúságról –, amik egy ilyen háború következményei lennének, és mely dolgok mindegyikének magunk is szemtanúi lehettünk, még nem is szóltam.    Az is bizonyos és tudott dolog, hogy a végvidékek jobb és megfelelőbb fenntartására Őcsászári felsége egyedül, csupán saját tartományaival, a továbbiakban már nem lehet elegendő. A határvidékeket a hiányzó dolgok miatt már eddig is sok kár és veszteség érte, mert a végvárakba szükséges őrségek és ellátmány igencsak megfogyatkozott. A katonaság kevés és fizetetlen, az előírt létszámnak a fele hiányzik, vagy nincs rendesen felszerelve. A végházak nincsenek kiépítve, és éléssel és munícióval sincsenek ellátva. Így még a legnagyobb veszedelem és szükség esetén sem lehetne felmentést, segítséget vagy több katonát küldeni.    Ezért halaszthatatlanul szükséges a véghelyek biztosabb és jobb magtartására valamilyen eszközt és lehetőséget találni. |

|  |
| --- |
| […]  Néhány különösen fontos véghely megerősítéséről  Egyre jobban és jobban ismert, hogy mekkora serénységet, erőt és hatalmat fordítanak a törökök egy-egy vár bevételére, ezért – mint ahogyan azt fentebb már mondottuk – a mi megmaradásunk és boldogulásunk is elsősorban a határvidékek védelmén múlik.      Őcsászári felsége és a birodalmi rendek ezért törekedjenek arra, hogy siettessék a legfontosabb erődítmények kiépítését. Azokat mihamarabb fejezzék be, és lássák el minden szükséges dologgal.       Mégpedig a következőket:   * Kanizsa erődjét, mivel az ellenségnek ott, más akadály előtte már nem lévén; * a komáromi erődöt – ahogyan az már több alkalommal tanácsoltatott – részben megerősítve, részben kibővítve –, mivel a mostani vár az ellenség főerejének feltartóztatásához nem elég erős. * Bécset szintén ki kellene építeni, mivel nem kicsi a veszélye annak, hogy az ellenség talán megostromolja, ha a szultán személyesen vonul hadba. Bécs alatt kiváltképp a külvárost kellene lebontani és – amennyire csak a dolog véghezvihető – a szigetre áttelepíteni. Úgy, hogy ott egy új várost emeljenek, és azt immár meg is erősítsék. Íly módon ugyanis, bármilyen keményen ostromolnák és támadnák is Bécs városát, mindig lehetne segítséget beküldeni. * Szilézia, Morvaország és a Cseh Koronához tartozó más tartományok jól tennék, ha „maguk elé emelnék” Nagyszombat erődjét, mivel az ellenség útja legelőször erre vezet majd, és ezeknek a tartományoknak nincsen más védőbástyája. * A legjobban kiépített erősség Győr. Jó lenne még néhány ilyen védbástyát építeni más Duna menti helyeken is. * Egert, a munkálatokat sürgetve, szintén teljesen ki kellene építeni. * Kassa megerősítése szintúgy nem lenne hiábavaló, mivel a legjelentősebb város az egész Szepességben [értsd: Felső-Magyarországon], és egyben más véghelyek és várak fenntartója is. Tartassék itt élésház, tüzérségi szertár és szállás az extraordinári nép számára.   A mondott helyek erődítési munkáinak befejezéséhez, kivétel nélkül, rendre fel kell használni az alattvalók robotját, és e tekintetben a legkevésbé sem kell kímélni őket.” |